## Swyddog Rheoli Prosiect

## Disgrifiad o’r Rôl

|  |  |  |
| --- | --- | --- |
| Graddfa gyflog: |  | C |
| Cyfeirnod: |  | PMO |
| Tîm: |  | Gwasanaethau Corfforaethol |
| Yn adrodd i: |  | Pennaeth Llywodraethiant |
| Yn rheoli: |  | Dim cyfrifoldebau rheoli llinell |
| Lleoliad: |  | Hyblyg - gellir gweithio o unrhyw un o swyddfeydd Cyngor Celfyddydau Cymru |
| Teithio: |  | Achlysurol  |

### Cyngor Celfyddydau Cymru

Elusen annibynnol a sefydlwyd trwy Siarter Frenhinol ym 1994 yw Cyngor Celfyddydau Cymru. Fel Corff a Noddir gan Lywodraeth Cymru, Llywodraeth Cymru sy’n penodi ei aelodau.

Llywodraeth Cymru sy’n darparu’r rhan fwyaf o’n cyllid. Rydyn ni’n dosbarthu arian y Loteri Genedlaethol hefyd, ac yn codi arian ychwanegol ar gyfer y celfyddydau o amrywiaeth o ffynonellau o’r sectorau cyhoeddus a phreifat hefyd lle bo modd.

Rydyn ni’n uchelgeisiol dros y clefyddydau yng Nghymru. Ein gweledigaeth yw creu Cymru greadigol lle mae’r celfyddydau wrth galon bywyd a llesiant y genedl, gan wneud ein gwlad yn lle cyffrous a bwyiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwyd ein hartistiaid, ansawdd eu gwaith a’r ymdrechion a wneir i estyn allan ac ysbrydoli cynulleidfaoedd. Rydyn ni’n gweithio i greu amgylchedd lle gall artistiaid uchelgeisiol a mentrus dyfu a llewyrchu, a lle gall cynifer o bobl â phosibl fwynhau a chymryd rhan yn y celfyddydau.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni’n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni’n rhoi pwyslais arbennig ar ddulliau hyblyg a chydweithredol o weithio, ac yn cynorthwyo ein staff i feithrin a datblygu’r sgiliau yma.

### Am y rôl yma

Rydyn ni’n chwilio am Swyddog Rheoli Prosiect medrus â chymhelliant cryf a fydd yn gyfrifol am gynllunio ac amserlennu, monitro ac adrodd ar amrywiaeth eang o brosiectau mewnol. Rôl newydd i Gyngor Celfyddydau Cymru yw hon, ac rydyn ni’n chwilio am rywun a fydd yn cydategu ein tîm cyfredol ac yn helpu i sicrhau eglurder, effeithlonrwydd a sicrhau perchnogaeth dros ein gwaith prosiect. Byddwch chi’n gallu goruchwylio nifer o brosiectau â gofynion amrywiol, a dylech fod yn drefnus gyda sgiliau neilltuol wrth gyfathrebu, rheoli amser a rheoli pobl. Bydd gennych brofiad o gynorthwyo ac ymbweru cydweithwyr i gyflawni eu prosiectau o fewn strwythur ein trefniadau llywodraethu.

Bydd gennych sgiliau adrodd rhagorol, a’r gallu i ddarparu adroddiadau cryno, perthnasol ac amserol ar gyfer rheolwyr a’r TAG. Mae’r rôl yma’n gofyn am ddealltwriaeth gadarn am ddadansoddi busnes er mwyn casglu gofynion, dadansoddi data, a darparu dirnadaeth y gellir gweithredu arni yn effeithiol.

Dim ond trwy ei bobl y gall Cyngor Celfyddydau Cymru (CCC) gyflawni ei uchelgeisiau ar gyfer y sector, ac rydyn ni’n cydnabod pa mor bwysig yw sicrhau diwylliant byw sy’n arwain trwy ein gwerthoedd, sy’n amrywiol ac yn gynhwysol, yn gydweithredol ac sy’n canolbwyntio ar les ein staff.

### Prif gyfrifoldebau

Rheoli prosiectau

* Sicrhau proses gadarn wrth reoli ac adrodd ar brosiectau, gan weithio gyda thimau mewnol i glustnodi gofynion y prosiectau, pwy sy’n gwneud penderfyniadau allweddol/pwy yw’r rhanddeiliaid, pennu amserlenni cyflawni ac adnoddau.
* Darparu cymhelliant, cyngor ac arweiniad sy’n hybu prosesau cryno, effeithlon a darbodus o fewn Cyngor Celfyddydau Cymru, gan ddefnyddio meddylfryd o welliannau parhaus i sicrhau prosesau mwy effeithiol.
* Datblygu pecynnau a fframweithiau canllaw i dimau eu defnyddio wrth gyflawni prosiectau mewnol, gan ddefnyddio ein systemau cyfredol a/neu argymell gwelliannau i’r systemau a’r prosesau hynny.
* Sicrhau cydymffurfiaeth â safonau’r diwydiant, rheoliadau ac arferion gorau.

Monitro a dadansoddi

* Monitro perfformiad prosiectau er mwyn cadw cynnydd prosiectau ar y trywydd iawn ac o fewn yr amserlenni, gofynion, cyfyngiadau a chyllidebau a bennwyd. Monitro ymlediad cwmpas y prosiectau a sicrhau bod cerrig milltir a thasgau’n cael eu cwblhau. Bydd hyn yn cynnwys ystyried ac adolygu cynlluniau prosiect a chofrestrau risg prosiectau cysylltiedig, a sut mae’r rhain yn cael eu monitro, eu diweddaru a’u datblygu’n barhaus.
* Cyflawni dadansoddiadau busnes trylwyr er mwyn casglu a dogfennu gofynion, clustnodi bylchau a chynnig atebion.
* Defnyddio arferion gorau i lunio a chyflwyno adroddiadau ar statws prosiectau ar gyfer y rheolwyr a rhanddeiliaid eraill.
* Pennu DPA a monitro ac adrodd ar berfformiad.
* Sicrhau bod trefniadau ar waith i werthuso prosiectau ac adrodd arnynt mewn ffordd briodol.

Cyfathrebu a Pherthnasau

* Hyrwyddo cydweithio a hwyluso cyfathrebu rhwng timau prosiect, rhanddeiliaid a rheolwyr.
* Gweithredu fel prif bwynt cyswllt ar gyfer timau prosiect a darparu hyfforddiant a chefnogaeth ar gyfer aelodau’r tîm a rhanddeiliaid yn ôl yr angen.

Cydymffurfiaeth gorfforaethol – dilyn y polisïau hynny sy’n amddiffyn Cyngor y Celfyddydau a’i staff rhag datguddiad posibl i risgiau a digwyddiadau adroddadwy. Mae’r rhain yn cynnwys Atal Twyll, y Rheoliadau Cyffredinol ar Ddiogelu Data, Safonau’r Gymraeg, Llesiant Cenedlaethau’r Dyfodol a Seibrddiogelwch/defnyddio TGCh. (Diffinnir cyfrifoldebau staff ym mholisïau perthnasol Cyngor Celfyddydau Cymru.)

Dyletswyddau ychwanegol – unrhyw ddyletswyddau rhesymol sy’n gyson â’r uchod.

### Gwybodaeth, profiad a nodweddion

Rydyn ni am ddenu pobl sydd â diddordeb yn y celfyddydau, ymrwymiad i egwyddorion gwasanaeth cyhoeddus agored ac atebol, a’r ddawn i weithio gydag amrywiaeth eang o gwsmeriaid i’n sefydliad. Rydyn ni’n credu mewn gosod y safonau uchaf posibl ym mhob agwedd ar ein gwaith. Felly mae pob aelod o staff yn gennad i’r cwmni ac rydyn ni’n disgwyl i bawb barchu a chynnal ein henw da.

Rydyn ni’n anelu at fod yn sefydliad arloesol a blaengar. Rydyn ni am i’n staff gydweithio â’i gilydd er mwyn sicrhau ein bod ni’n effeithlon, yn effeithiol ac yn ddefnyddiol.

Rydyn ni’n ei chymryd hi’n ganiataol y bydd ein staff yn hyfedr wrth reoli gweinyddiaeth pob dydd ac y byddant wedi datblygu sgiliau trefnu da. Felly mae diddordeb arbennig gennym mewn staff sydd â’r gallu i weithio mewn ffordd ddychmygus a hyblyg i daclo’r sialensiau a fydd yn eu hwynebu - staff sydd â’r fenter a’r egni i lewyrchu mewn amgylchedd gwaith prysur, ac sy’n cael boddhad o gyflawni targedau uchelgeisiol ac ymestynnol.

Yn ogystal, mae’r rôl yma’n gofyn am y wybodaeth, profiad a nodweddion penodol canlynol. Caiff yr ymgeiswyr eu hasesu yn erbyn y meini prawf hanfodol a dymunol isod:

|  |  |  |
| --- | --- | --- |
|  | Hanfodol | Dymunol |
| Cymwysterau | * Ymarferydd Prince 2 neu gymhwyster/profiad perthnasol cyfatebol
 | * Ardystiad MSP
* Cymhwyster Sylfaenol BCS ym maes Dadansoddi Busnes
 |
| Gwybodaeth | * Dealltwriaeth gadarn am fethodolegau rheoli prosiect (e.e. Agile, Waterfall) a dealltwriaeth am sut i gymhwyso’r rhain i gynorthwyo cynllunio, tracio ac adrodd ar brosiectau
 |  |
| Sgiliau a Nodweddion | * Ffocws ar brosesau gyda sgiliau trefnu rhagorol, sylw i fanion a ffocws ar flaenoriaethu ac ansawdd
* Medrau cydweithio a chyfathrebu neilltuol, a sgiliau cyflwyno ac adrodd cadarn
* Cyffyrddus wrth weithio gydag amryw o ddisgyblaethau a lefelau o reolaeth
* Sgiliau rhagorol wrth ddadansoddi, datrys anghydfodau a datrys problemau
* Hyfedredd wrth ddefnyddio Microsoft 365 a meddalwedd rheoli prosiect (e.e. MS Project, MS Teams, Jira, Microsoft DevOps)
* Y gallu i weithio’n annibynnol ac fel aelod o dîm
 | * Sgiliau Power BI
 |
| Profiad | * Profiad cadarn o sefydlu methodoleg rheoli prosiect a gweithio gyda rhanddeiliaid allweddol i sefydlu prosesau cadarn ond effeithlon
* Profiad o gasglu, dadansoddi a chyflwyno data prosiectau er mwyn hysbysu rhanddeiliaid a bwydo penderfyniadau
* Profiad o gydlynu gwaith ar draws nifer o dimau er mwyn sicrhau cysondeb o ran gweithgareddau prosiect, gan glustnodi a datrys gwrthdaro o ran amserlenni neu adnoddau.
 | * Profiad o ddefnyddio Microsoft Dynamics
* Prosesau busnes darbodus
 |
| Y Gymraeg |  | Rhuglder yn y Gymraeg (ysgrifenedig a llafar) |